राजस्थान रॉयल्स लगातार चार मैच जीतकर सेमीफाइनल में पहुंची है, जबकि अंतिम चार में पहुंचने वाली पहली टीम चेन्नई सुपरकिंग्स को बुधवार रात त्रिनिदाद और टोबैगो ने हराया। पूर्व चैंपियन चेन्नई को बखूबी पता है कि राजस्थान ने पिछले आइपीएल में इस मैदान पर एक भी मैच नहीं गंवाया और मौजूदा टूर्नामेंट में भी यह सिलसिला कायम है। राजस्थान के कप्तान राहुल द्रविड़ भी जानते हैं कि महेंद्र सिंह धौनी की अगुआई वाली चेन्नई के रूप में उनके सामने अब तक की सबसे बड़ी चुनौती है। उन्हें इसके मुताबिक रणनीति बनानी होगी। त्रिनिदाद और टोबैगो से मिली हार के बावजूद चेन्नई को कम करके आंकना भूल होगी जिसके पास गेंदबाजी और बल्लेबाजी में जबरदस्त गहराई है। धौनी के रूप में उनके पास चमत्कारी कप्तान भी है जिसने हैदराबाद सनराइजर्स के खिलाफ 19 गेंद में 63 रन बनाए थे। सुरेश रैना और माइकल हसी के अलावा मुरली विजय भी जोरदार फॉर्म में हैं। रवींद्र जडेजा अभी तक चिर परिचित रंग में नहीं दिखे हैं, लेकिन वह मैच विनर खिलाड़ी हैं और विपक्षी टीम उन्हें अनदेखा नहीं कर सकती है। एस बद्रीनाथ, ड्वेन ब्रावो और आर अश्विन बल्लेबाजी को गहराई देते हैं।